Arratn imaziɣn iqburn

**Arratn imaziɣn iqburn** gan arratn ittyuran s tutlayin timaziɣin ɣ uzmz anslm ɣ tmizar n tfrqit n ugafa s ugʷmmay amaziɣ aɛṛab lli d itturḍaln zɣ tɛṛabt. Amata n warratn ad zdin d usgd, aslmd d tsrtit. Tugt n warratn ad ttyuran ɣ ugzzum utrim n tmazɣa, slawan akkʷ ɣ tmazirt n Sus. Mqqar bdrn iɣbula imzrayn kra n idlisn dat n wad, arra aqbur akkʷ ittyussann ar ɣil d Kitab Al-Barbariya lli iẓḍaṛn ad ittyura g tasuta tis 10. G utaram n tmazɣa, arra aqbur akkʷ d "Kitab Al-asmaa" n Ibn Tunart lli ittyuran g tasuta tis 12. 

## Amzruy

Ḍart n ukcam n lislam d tutlayt taɛṛabt s tamazɣa, ufan nn imaziɣn is fllasn iga ccil ad sslkmn tiɣlaf n usgd i ugdud, aya a f ssntan ar ttaran, ar ssuɣuln s tamaziɣt. Nnig n aya, illa mad yuran i tmntal tisrtanin zun d Bn Tumrt, limam n imuwaḥḥidn.

Iɣ niwi f aylli bdrn kra n isugam imzrayn, rad ig “lqqʷran” n Ṣaliḥ Bn Ṭarif (tuddma n tasuta tis tamt), 'amazan' n iburɣwaṭn, adlis amzwaru nna ittyuran s tmaziɣt s ugʷmmay aɛṛab. Lqqʷran ad amaziɣ ur aɣ d zgis lkimnt amr tisuɣal n kra n twinas s tɛṛabt. Ar aɣ addran isugam mas tt inn ikka yan yaḍn g tmazirt n Iɣumarn, ɣ tgira n tasuta tis tẓat, iga ism nns Ḥamim Bn Manna, isrs asn dɣ nttan yan “lqqʷran” s tmaziɣt.

G tasuta tis snat d mrawt, yara Bn Tumrt mnnaw idlisn bac ad izuzzr tiwngimin n uẓgʷr nns asrtan gr imṣmudn lli bahra ur issinn i tɛṛabt. Llan ɣ udlis nns lli mi ism “Attawḥid” sa n igzzumn (laḥzab), inna asn ad aqqran yan ugzzum kraygat ass ḍart n tɣri n lḥizb, ilin kra n isugam ar ttalsn is asn inna ad t akkʷ ḥsun aylliɣ darsn yurri zun d lqqʷran, wanna t ur iḥsin zun iɣ ikfr. Bdrn daɣ isugam sin idlisn yaḍnin, “Alqawaɛid” d “Liama”; sin itsn llan gr ifassn n mddn ɣ wakud ann, maca ur aɣ d ilkim walu zɣ idlisn ad.

### Lmazɣi
Sɣ uzgn wis sin n tasuta tis 12 ar tasuta tis 20, tbayn d twrglat n tirra lli mi aqqran “Lmazɣi”. Tawrglat ad tẓli ɣ umata s usgd, izrfan, id msmun awal isinutlayn, mad ittyussann g tsnijjit, akud, tsnitrit d usiḍn. Awttas n twrglat ad iga t usutti ddaw n tɣlaf n usgd anslm d ushwn n ulmmud n imḥḍarn d wid ur iɣrin (lɛawamm), ukan ayann a f gan ɣ umata tanḍḍamt irxan i uḥssu.

Yan zɣ lfqha lli tt inn ikkan da ittnɛaṛ f wanaw ad n tirra, Brahim Bn Ɛbdllah Aẓnag, yura maya g udlis nns "lmazɣi":

: *Mani x swa yan issnn kra d yan ijhlni*
: *Ur swa yazal d yiḍ; lɛilm iga nnuṛi*
: *Yan ur izḍarn i lɛaṛabi ad tn ifhmi*
: *Iɣr lmazɣi lɛwam; illa gisn lbayani*

Ilin g yat tizi kra n middn gan mgal n maya, irar fllasn Brahim Aẓnag s mk ad:

: *Mani ɣ illa ɣ lktab innan ur izri i yan*
: *ad iml ddin n ṛbbi i laqwam s lmazɣi*
: *Is ur iṭṭaf rasulu llah ttṛjman*
: *Willi ttbyannin aɣaras i ladamyyin*
: *Ku yan mlin as aɣaras s wawal da sa*
: *Isawal ur as nnin mḥtum n lɛṛbya*

Ilin imdyatn zɣ warratn ad nna immaln awttas nnsn:

Al-Madani Ben Mohammed At-Tuɣmawi:
:*A lbari taɛla, ɛawn iyi; riɣ ad d nawi*
:*Awal lli inḍm ibnu ɛacir daɣ(i)*
:*S wawal , tclḥiyt, ad nit gis ifhm yan(i)*
:*Igan lummi, ad akkʷ daɣ ur ijhl ddin(i)*

Aḥmad at-Tamil:
:*Yan ur issinn taɛṛabt ad srs ifhm ɣ lqqʷran(i)*
:*Ula lḥadit, ar yaqqra lktub n imaziɣn(i)*
:*Zun d amaziɣ n Sidi Mḥmmd U Ɛli akʷbil(i)*
## Tigrummawin titrarin
Ssntan imrzzutn imẓrmaziɣn ar ttggan iɣf nnsn ɣ warratn imaziɣn zɣ tasuta tiss 19, lliɣ yad ibda usdurri afṛansis. Sɣin imrzzutn zun d -{J.D. Delaporte}- d -{H. Stumme}- d wiyyaḍ arratn i tsdlisin n tsdawiyin nnsn, aya ad aɣ ifkan mmnawt tgrummawin n warratn imaziɣn ass ad, nẓḍaṛ ad zgisnt nbdr tid:

* Tagrumma n "-{Le Fonds Roux}-" g tmdint n -{Aix-en-provence}-; ismun tt -{Arsène Roux}- lliɣ izdɣ g Lmɣrib (1920-1956).
* Tagrumma n tsdawit n -{Leiden}-..
* Tagrumma n tsdlist tanamurt ɣ bariz.
* Tagrumma n tsdlist tamatayt g ṛṛbaṭ.
* Tagrumma n tmrslt n ugllid Ɛbd Lɛziz Al Sɛud (-{مؤسسة الملك عبد العزيز آل سعود}-) g tgmmi tumlilt.

Ilint tiyyaḍ illan ɣ tilit tusligt.

## Tisaɣulin
 
 

-{}-